Lietuvos Respublikos Vyriausybė

nutarimas

Dėl LIETUVOS RESPUBLIKOS VYRIAUSYBĖS 2007 M. KOVO 21 D. NUTARIMO NR. 292 „DĖL DARBDAVIO AR JO ĮGALIOTO ASMENS ŽINIŲ IŠ DARBUOTOJŲ SAUGOS IR SVEIKATOS SRITIES PRIVALOMOJO TIKRINIMO TVARKOS APRAŠO IR DARBDAVIŲ, KURIE ATLEIDŽIAMI NUO DARBUOTOJŲ SAUGOS IR SVEIKATOS SRITIES ŽINIŲ PATIKRINIMO (ATESTAVIMO), SĄRAŠO PATVIRTINIMO“ PAKEITIMO

2015 m. balandžio 1 d. Nr. 315
Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2007 m. kovo 21 d. nutarimą Nr. 292 „Dėl Darbdavio ar jo įgalioto asmens žinių iš darbuotojų saugos ir sveikatos srities privalomojo tikrinimo tvarkos aprašo ir Darbdavių, kurie atleidžiami nuo darbuotojų saugos ir sveikatos srities žinių patikrinimo (atestavimo), sąrašo patvirtinimo“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL DARBDAVIO AR DARBDAVIUI ATSTOVAUJANČIO ASMENS ŽINIŲ IŠ DARBUOTOJŲ SAUGOS IR SVEIKATOS SRITIES PRIVALOMOJO TIKRINIMO TVARKOS APRAŠO IR DARBDAVIŲ, KURIE ATLEIDŽIAMI NUO DARBUOTOJŲ SAUGOS IR SVEIKATOS SRITIES ŽINIŲ PATIKRINIMO, SĄRAŠO PATVIRTINIMO

Vadovaudamasi Lietuvos Respublikos darbo kodekso 268 straipsniu, Lietuvos Respublikos Vyriausybė nutaria:

Patvirtinti pridedamus:

1. Darbdavio ar darbdaviui atstovaujančio asmens žinių iš darbuotojų saugos ir sveikatos srities privalomojo tikrinimo tvarkos aprašą.

2. Darbdavių, kurie atleidžiami nuo darbuotojų saugos ir sveikatos srities žinių patikrinimo, sąrašą.“

Ministras Pirmininkas	Algirdas Butkevičius

Socialinės apsaugos ir darbo ministrė	Algimanta Pabedinskienė

PATVIRTINTA
Lietuvos Respublikos Vyriausybės
2007 m. kovo 21 d. nutarimu Nr. 292
(Lietuvos Respublikos Vyriausybės
2015 m. balandžio 1 d. nutarimo Nr. 315
redakcija)

DARBDAVIO AR DARBDAVIUI ATSTOVAUJANČIO ASMENS ŽINIŲ IŠ DARBUOTOJŲ SAUGOS IR SVEIKATOS SRITIES PRIVALOMOJO TIKRINIMO TVARKOS APRAŠAS

1. Darbdavio ar darbdaviui atstovaujančio asmens žinių iš darbuotojų saugos ir sveikatos srities privalomojo tikrinimo tvarkos aprašas (toliau – Aprašas) nustato darbdavio fizinio asmens, darbdaviui atstovaujančio įmonės, įstaigos, organizacijos ar kitos organizacinės struktūros vadovo (toliau – darbdavys, darbdaviui atstovaujantis asmuo) žinių iš darbuotojų saugos ir sveikatos srities (toliau – žinios) tikrinimo tvarką.

2. Apraše vartojamos sąvokos apibrėžtos Lietuvos Respublikos darbo kodekse, Lietuvos Respublikos darbuotojų saugos ir sveikatos įstatyme ir Lietuvos Respublikos profesinio mokymo įstatyme.

3. Darbdavio, darbdaviui atstovaujančio asmens žinias tikrina juridinis asmuo, kita juridinio asmens statuso neturinti kitos valstybės narės organizacija ir jų padalinys, įsteigtas Lietuvos Respublikoje, vykdantis profesinį mokymą (toliau – mokymo įstaiga), pagal socialinės apsaugos ir darbo ministro patvirtintą darbdavio, darbdaviui atstovaujančio asmens mokymo programą (toliau – mokymo programa).

4. Mokymo įstaiga organizuoja žinių tikrinimą Lietuvos Respublikos vyriausiojo valstybinio darbo inspektoriaus nustatyta tvarka. Mokymo įstaigos vadovo įsakymu sudaroma ne mažiau kaip 3 asmenų žinių tikrinimo komisija. Žinių tikrinimo komisijos pirmininkas yra Lietuvos Respublikos vyriausiojo valstybinio darbo inspektoriaus įgaliotas Lietuvos Respublikos valstybinės darbo inspekcijos prie Socialinės apsaugos ir darbo ministerijos inspektorius.

5. Žinios tikrinamos testu, kuriame yra 40 klausimų iš mokymo programos. Testas sudaromas, jo klausimai ir teisingi atsakymai skelbiami Lietuvos Respublikos valstybinės darbo inspekcijos prie Socialinės apsaugos ir darbo ministerijos interneto svetainėje Lietuvos Respublikos vyriausiojo valstybinio darbo inspektoriaus nustatyta tvarka. Testas laikomas išlaikytu, jeigu teisingai atsakyta į ne mažiau kaip 75 procentus pateiktų klausimų. Darbdavio, darbdaviui atstovaujančio asmens, kuris neišlaiko testo, žinios pakartotinai gali būti tikrinamos ne anksčiau kaip po 2 kalendorinių dienų.

6. Darbdaviui, darbdaviui atstovaujančiam asmeniui, išlaikiusiam testą, mokymo įstaiga tą pačią dieną išduoda pažymėjimą, kuriame nurodomas mokymo įstaigos pavadinimas ir juridinio asmens kodas, pažymėjimo išdavimo data, mokymo programos pavadinimas, asmens, kurio žinios patikrintos, vardas ir pavardė, gimimo data ir mokymo įstaigos vadovo pareigų pavadinimas, vardas ir pavardė, parašas.

7. Mokymo įstaigų veiksmai arba neveikimas, įgyvendinant Aprašą, gali būti skundžiami Lietuvos Respublikos administracinių bylų teisenos įstatymo nustatyta tvarka.

––––––––––––––––––––

PATVIRTINTA
Lietuvos Respublikos Vyriausybės
2007 m. kovo 21 d. nutarimu Nr. 292
(Lietuvos Respublikos Vyriausybės
2015 m. balandžio 1 d. nutarimo Nr. 315
redakcija)

DARBDAVIŲ, KURIE ATLEIDŽIAMI NUO DARBUOTOJŲ SAUGOS IR SVEIKATOS SRITIES ŽINIŲ PATIKRINIMO, SĄRAŠAS

1. Darbdavių, kurie atleidžiami nuo darbuotojų saugos ir sveikatos srities žinių patikrinimo, sąraše (toliau – Sąrašas) nurodyti darbdaviai, kuriems atstovaujančių įmonių, įstaigų, organizacijų ar kitų organizacinių struktūrų vadovų darbuotojų saugos ir sveikatos srities žinios privalomai netikrinamos prieš pradedant eksploatuoti įmonę, įstaigą, organizaciją ar kitą organizacinę struktūrą ar teikti paslaugas.

2. Nuo darbuotojų saugos ir sveikatos srities žinių patikrinimo atleidžiami šie darbdaviai:

2.1. valstybės ir savivaldybių institucijos ir įstaigos – atstovaujamosios, valstybės vadovo, vykdomosios, teisminės valdžios institucijos, teisėsaugos institucijos, auditą, kontrolę (priežiūrą) atliekančios institucijos ir įstaigos, kitos valstybės ir savivaldybių institucijos ir įstaigos, kurios finansuojamos iš Lietuvos Respublikos valstybės biudžeto ar savivaldybių biudžetų, valstybės pinigų fondų ir kurioms įstatymai suteikia viešojo administravimo įgaliojimus;

2.2. politinės partijos, profesinės sąjungos, darbdavių organizacijos, labdaros ir paramos fondai, asociacijos, tarptautinės organizacijos;

2.3. mokslo ir studijų institucijos;

2.4. tradicinės ir valstybės pripažintos religinės bendruomenės, bendrijos ir centrai;

2.5. bankai, draudimo, kitos finansų ir kredito įstaigos.

3. Sąraše nurodytų darbdavių atleidimas nuo darbuotojų saugos ir sveikatos srities žinių patikrinimo neatleidžia darbdavio nuo pareigos sudaryti darbuotojams saugias ir sveikas darbo sąlygas.

4. Sąraše nurodyti darbdaviai, sudarydami saugias ir sveikas darbo sąlygas, vadovaujasi darbuotojų saugos ir sveikatos norminiais teisės aktais.

––––––––––––––––––––